**KLAIPĖDOS MIESTO SAVIVALDYBĖS TARYBA**

**MIESTO PLĖTROS IR STRATEGINIO PLANAVIMO KOMITETas**

**POSĖDŽIO PROTOKOLAS**

2019-03-19 Nr. TAR-21

Posėdis įvyko 2019-03-18. Posėdžio pradžia 15.00 val.

Posėdžio pirmininkas – Algirdas Grublys.

Posėdžio sekretorė – Aldutė Meniakina.

Posėdyje dalyvauja komiteto nariai: Aldona Staponkienė, Laisvūnas Kavaliauskas, Jurgita Choromanskytė, Judita Simonavičiūtė, Valdemaras Anužis.

Posėdyje dalyvavusių komiteto narių ir kitų asmenų sąrašas pridedamas.

Darbotvarkė patvirtinta bendru sutarimu.

1. Dėl Šventapilės gatvės pavadinimo suteikimo. Pranešėjas V. Nausėda.

2. Dėl Klaipėdos miesto savivaldybės turto investavimo, didinant viešosios įstaigos Klaipėdos universitetinės ligoninės dalininko kapitalą. Pranešėjas E. Simokaitis.

3. Dėl 2019 metų paskelbimo Didžiojo elingo metais. Pranešėjas V. Pakalniškis.

4. Dėl Klaipėdos miesto savivaldybės tarybos 2018 m. birželio 28 d. sprendimo Nr. T2-130 „Dėl valstybinės žemės sklypų perdavimo valdyti, naudoti ir disponuoti jais patikėjimo teise“ pakeitimo. Pranešėja R. Gružienė.

5.Dėl Klaipėdos miesto savivaldybės tarybos 2018 m. lapkričio 29 d. sprendimo Nr. T2-245 „Dėl prašymo perduoti Klaipėdos miesto savivaldybei valdyti patikėjimo teise valstybinės žemės sklypus ar jų dalis pateikimo“ pakeitimo. Pranešėja R. Gružienė.

6. Dėl savivaldybės būsto pardavimo. Pranešėjas E. Simokaitis.

7.Dėl kompensavimo už neįrengtas automobilių stovėjimo vietas tvarkos aprašo ir sutarties formos patvirtinimo. Pranešėja V. Lendraitienė.

1. SVARSTYTA. Šventapilės gatvės pavadinimo suteikimas.

Pranešėjas V. Nausėda šiuo sprendimo projektu siūlo suteikti Klaipėdos miesto savivaldybės administracijos direktoriaus 2018 m. gruodžio 20 d. įsakymu Nr. AD1-2990 „Dėl žemės sklypo Klaipėdoje, kadastro Nr. 2101/0039:673, formavimo ir pertvarkymo projekto patvirtinimo“ patvirtintame projekte suplanuotai gatvei, išdėstytai tarp taškų Nr. 1 ir Nr. 2, pavadinimą – Šventapilės g.

A. Grublys siūlo pritarti sprendimo projektui bendru sutarimu.

NUTARTA. Pritarti sprendimo projektui(bendru sutarimu).

2. SVARSTYTA. Klaipėdos miesto savivaldybės turto investavimas, didinant viešosios įstaigos Klaipėdos universitetinės ligoninės dalininko kapitalą.

Pranešėjas E. Simokaitis pristato sprendimo projektą. Vadovaujantis Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalies 2 punktu ir 2 dalies 5, 7 ir 9 punktais, Lietuvos Respublikos viešųjų įstaigų įstatymo 13 straipsnio 3, 6 dalimis ir įgyvendindama Sprendimo investuoti valstybės ir savivaldybių turtą priėmimo tvarkos aprašą, patvirtintą Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, siūlo perduoti Klaipėdos miesto savivaldybei nuosavybės teise priklausantį finansinį turtą – 200 000,00 Eur kaip papildomą savivaldybės kaip dalininkės įnašą viešajai įstaigai Klaipėdos universitetinei ligoninei, didinant šios viešosios įstaigos dalininkų kapitalą.

J. Choromanskytė pasisako prieš šį sprendimo projektą.

A. Grublys siūlo balsuoti už pateiktą sprendimo projektą.

Balsavimu: už-4, prieš-1. Sprendimo projektui pritarta.

NUTARTA. Pritarti sprendimo projektui.

3. SVARSTYTA. 2019 metų paskelbimas Didžiojo elingo metais.

Pranešėjas V. Pakalniškis sako, kad šiuo sprendimu siūloma 2019 metus Klaipėdoje paskelbti Didžiojo elingo metais, pažymint Lindenau laivų statyklos 100 metų sukaktį. Tikslai yra šie - aktualizuoti Klaipėdoje išlikusį unikalų jūrinį paveldą, propaguoti laivų statybos tradicijas bei laivų statytojų ir remontininkų profesijas ir garsinti Klaipėdą kaip jūrinės kultūros miestą.

Pažymi, kad 2019 metais sukanka 100 metų Lindenau laivų statyklai, kurioje išlikę ne tik pastatai, bet ir unikalus technikos paveldas, o jos Didysis elingas dominuoja uosto ir miesto centrinės dalies panoramoje. Tai unikalus jūrinio paveldo objektas, kokių nebėra išlikę Baltijos jūros uostuose.

Taip pat 100 metų sukanka toje pačioje teritorijoje esančiai Valčių ir jachtų dirbtuvei ir joje prieš 100 metų statytam burlaiviui Peer Gynt bei 10 metų sukanka visuomeniniam Lietuvos Jachtingo muziejui, kuriame eksponuojamos ir nuolat tvarkomos dar 5 LR kultūros vertybės.

Siekiant pažymėti visas minėtas sukaktis bei aktualizuoti unikalų Lietuvoje ir net Europoje jūrinį paveldą, taip pat propaguoti laivų statybos tradicijas ir laivų statytojų bei remontininkų profesijas, Jūrinės kultūros koordinacinė taryba 2016 m. vasario 9 d. posėdžio metu nutarė siūlyti paskelbti 2019 metus Klaipėdoje Didžiojo elingo metais. Siūlymas apsvarstytas Žymių žmonių, istorinių datų, įvykių įamžinimo ir gatvių pavadinimų komisijos 2016 m. rugsėjo 14 d. posėdžio metu komisija pritarė iniciatyvai 2019 metus Klaipėdoje skelbti Didžiojo elingo metais. 2018 m. lapkričio 13 d. posėdžio metu JKKT nutarė sudaryti Didžiojo elingo metų renginių programą, kuri sudaryta, surinkus pasiūlymus iš įvairių jūrinių, laivų statybos ir remonto įmonių, ir visuomeninių organizacijų, kuriuos teikėjai įsipareigoja įgyvendinti savo lėšomis ir atsakomybe. Pabrėžia, jog Savivaldybė šiuo sprendimu neprisiima jokių įsipareigojimų, jos finansavimo neprašoma. JKKT tikisi tik programos bei atskirų jos renginių viešinimo bei reprezentacijos, jeigu to bus paprašyta.

L. Kavaliauskas pasisako už šį sprendimo projektą. Sako, kad tai gera idėja pristatyti šį išlikusį unikalų jūrinį paveldą visuomenei, todėl prašo komiteto narių pritarti ir palaikyti šią idėją.

A. Grublys siūlo pritarti sprendimo projektui bendru sutarimu.

NUTARTA. Pritarti sprendimo projektui (bendru sutarimu).

4. SVARSTYTA. Klaipėdos miesto savivaldybės tarybos 2018 m. birželio 28 d. sprendimo Nr. T2-130 „Dėl valstybinės žemės sklypų perdavimo valdyti, naudoti ir disponuoti jais patikėjimo teise“ pakeitimas.

Pranešėja R. Gružienė primena, kad Klaipėdos miesto savivaldybės tarybos 2018 m. birželio 28 d. sprendimu Nr. T2-130 „Dėl valstybinės žemės sklypų perdavimo valdyti, naudoti ir disponuoti jais patikėjimo teise“ buvo numatyta teikti prašymą Nacionalinei žemės tarnybai prie Žemės ūkio ministerijos dėl žemės sklypų Jurginų g. 33 ir Šermukšnių g. 1, reikalingų ūkinei komercinei veiklai vykdyti. Nacionalinės žemės tarnybos Klaipėdos miesto ir Neringos skyrius informavo, kad žemės sklype Šermukšnių g. 11 esančių pastatų eksploatacija nepatenka į sąvoką „ūkinė komercinė veikla“. Pagal Pelno mokesčio įstatymo 2 straipsnio 40 punktą, veikla – tai bet kokio pobūdžio komercinė arba gamybinė veikla, kuria siekiama gauti ir uždirbti pajamų ar kokios kitos ekonominės naudos.Pažymi, jogTarybos sprendimo 1.2 papunktis keičiamas, patikslinant, kad ūkinei komercinei veiklai reikalingas tik žemės sklypas Jurginų g. 33, o žemės sklypas Šermukšnių g. 11 reikalingas viešojo naudojimo poilsio objektas vaikų laisvalaikio centro veiklai vykdyti.

A. Grublys siūlo pritarti sprendimo projektui bendru sutarimu.

NUTARTA. Pritarti sprendimo projektui(bendru sutarimu).

5. SVARSTYTA. Klaipėdos miesto savivaldybės tarybos 2018 m. lapkričio 29 d. sprendimo Nr. T2-245 „Dėl prašymo perduoti Klaipėdos miesto savivaldybei valdyti patikėjimo teise valstybinės žemės sklypus ar jų dalis pateikimo“ pakeitimas.

Pranešėja R. Gružienė primena, kad Klaipėdos miesto savivaldybės tarybos 2018 m. lapkričio 29 d. sprendimu Nr. T2-245 „Dėl prašymo perduoti Klaipėdos miesto savivaldybei valdyti patikėjimo teise valstybinės žemės sklypus ar jų dalis pateikimo“ buvo numatyta teikti prašymą Nacionalinei žemės tarnybai prie Žemės ūkio ministerijos dėl žemės sklypų Šaltkalvių g. 2 ir Paryžiaus Komunos g. 5, reikalingų ūkinei komercinei veiklai vykdyti. Sprendimo projekto tikslas – pakeisti Klaipėdos miesto savivaldybės tarybos 2018 m. lapkričio 29d. sprendimą Nr. T2-245 „ Dėl prašymo perduoti Klaipėdos miesto savivaldybei valdyti patikėjimo teise valstybinės žemės sklypus ar jų dalis pateikimo“ taip, kad prašomuose perduoti valdyti patikėjimo teise žemės sklypuose esančių (būsimų) pastatų veikla atitiktų Žemės įstatymo 7 straipsnio nuostatas ir neprieštarautų kitiems teisės aktams, todėl Tarybos sprendimo 1.2 papunktis keičiamas, patikslinant, kad žemės sklypai Šaltkalvių g. 2 ir Paryžiaus Komunos g. 5 reikalingi viešojo naudojimo poilsio objektas.

A. Grublys siūlo pritarti sprendimo projektui bendru sutarimu.

NUTARTA. Pritarti sprendimo projektui(bendru sutarimu).

6. SVARSTYTA. Savivaldybės būsto pardavimas.

Pranešėjas E. Simokaitis sako, kad šiuo sprendimu siekiama įgyvendinti savivaldybės būsto nuomininkės prašymą dėl leidimo įsigyti nuomojamą, savivaldybei nuosavybės teise priklausantį būstą, atlikti pardavimo procedūras.Klaipėdos miesto savivaldybės administracijai pateiktas savivaldybės būsto nuomininkės D. B. prašymas pirkti rinkos verte nuomojamą, savivaldybei nuosavybės teise priklausantį 38,95 kv. metro ploto būstą, Klaipėdoje.Būstas nuomojamas ne socialinio būsto nuomos sąlygomis, kuriame nuomininkė išgyvenusi ne trumpiau kaip 5 metus. Turto vertintojai nustatė būsto, Klaipėdoje, rinkos vertę – 36 778,00 Eur, kuri atitinka būsto pardavimo kainą. Nuomininko būsto pirkimo skolinio įsipareigojimo įvykdymą užtikrina kredito įstaiga – kredito unija „Mėmelio taupomoji kasa“.Savivaldybės taryba savo sprendimu turi užtikrinti leidimą D. B. įkeisti perkamą būstą, Klaipėdoje, kredito įstaigai kredito unijai „Mėmelio taupomoji kasa“, numatant, kad nurodyto būsto hipoteka įsigalios, kai su savivaldybės administracija bus visiškai atsiskaityta už parduodamą būstą, sumokėta būsto kaina, netesybos ir įvykdytos kitos prievolės.

A. Grublys siūlo pritarti sprendimo projektui bendru sutarimu.

NUTARTA. Pritarti sprendimo projektui(bendru sutarimu).

7. SVARSTYTA. Kompensavimo už neįrengtas automobilių stovėjimo vietas tvarkos aprašo ir sutarties formos patvirtinimas.

Pranešėja V. Lendraitienė sako, kad šio sprendimo projekto tikslas išskirti Klaipėdos mieste zonas, nustatant jose automobilių stovėjimo vietų skaičių mažinančius koeficientus, vadovaujantis STR „Bendrieji reikalavimai“ VIII skyriaus „Automobilių stovėjimo reglamentavimas“ 30 lentele „Automobilių stovėjimo vietų minimalus skaičius“ ir 108 punktu. Taip pat nustatyti 1500 eurų kompensaciją už kiekvieną neįrengtą automobilių stovėjimo vietą. Pažymi, kad Klaipėdos miesto centrinės dalies ir senamiesčio atgaivinimas, investicijų pritraukimas ir skatinimas, restauruoti, pritaikyti esamus statinius naujai paskirčiai, naujų verslo objektų statyba, bevariklio transporto priemonių skatinimas, naujų antžeminių – požeminių automobilių saugyklų įrengimas, pagrindinės priežastys nulėmusios šio projekto esmę. Šiuo metu vadovaujantis parengtai ir galiojančiais „Klaipėdos senamiesčio teritorijų sklypų suplanavimo projektais“ sklypai, kuriuos numatyta užstatyti, svyruoja nuo 300 iki 800m² su siūlomu užstatymo tankumu nuo 50 iki 100%. Norint vystyti investicijas tokiuose sklypuose sunkiai realizuojamas arba praktiškai neišsprendžiamas automobilių stovėjimo vietų poreikis vadovaujantis galiojančiais STR ir gaisrinės saugos pagrindiniais reikalavimais, bei higienos normomis. Dėl minėtų priežasčių verslui nekilnojamojo turto objektai tampa nepatrauklūs, investicijos neatsiperka ir senamiestis bei centrinė miesto dalis toliau merdėja. Savivaldybės tarybos sprendimu gali būti mažinamas arba didinamas šiais atvejais: 108.1. suskirstant miestų (miestelių) teritorijas į zonas ir jose nustatant automobilių stovėjimo vietų skaičiaus koeficientus ir 108.2. nustatant ne didesne kaip 0,25 reikšme mažesnius stovėjimo vietų skaičiaus koeficientus vietoje neįrengtų privalomų automobilių stovėjimo vietų (išskyrus automobilių stovėjimo vietas specialiajam transportui ir žmonėms su negalia) 2, 3 zonose ir šiuo atveju taikant konkrečias kompensavimo priemones (pėsčiųjų–dviračių takų ar kitos susisiekimo infrastruktūros įrengimas, mobilių transporto paslaugų paketai ar kitos paslaugos turtas). Pabrėžia, kad kompensavimo priemonės ir jų taikymo vietoje neįrengtų automobilių stovėjimo vietų tvarka nustatoma savivaldybių tarybų sprendimu.

J. Simonavičiūtė domisi kodėl ir kokiu tikslu siūloma mažinti koeficientą.

V. Lendraitienė sako, kad parkavimo vietų įrengimo reikalavimas stabdo statybos plėtrą.

V. Anužis mano, kad sprendimas logiškas, todėl siūlo jį palaikyti.

A. Grublys atkreipia dėmesį, kad taisyklių tekste yra daug neapibrėžtumo nustatant koeficientus.

Išsiskyrus komiteto narių nuomonėms A. Grublys siūlo balsuoti už pateiktą sprendimo projektą.

Balsavimu: už-2, prieš-0, susilaiko-4. Sprendimo projektui nepritarta.

NUTARTA. Nepritarti sprendimo projektui ir teikti svarstyti tarybai.

Posėdis baigėsi 15.50 val.

Posėdžio pirmininkas Algirdas Grublys

Posėdžio sekretorė Aldutė Meniakina